  Анжелика Тихонова корреспондент Йӧвылэсултон нуналэ бачкоос кӧня ке ошмесъёсты вӧсялозы. Но отысь вуэз юыны уг лэзё. Со сярысь журналистъёслы вераз Ижкар но Удмурт Епархиысь черклэн калыкен но ивор вӧлмытӥсь ёзэсъёсын кусып возёнъя ёзэтэн кивалтӥсь Роман Воскресенских. «Санитари эсэпъёсъя но куронъёсъя со ошмесъёсысь вуэз юонлэсь возиськыны куро, со, оло, юыны ярантэм луэ. Соин ик Ижкарысь ошмесъёсысь вуэз улон интыосты, юртэз вӧсяны кутыны яра. Нош юон понна чылкыт вуэз ми черкъёсамы нимысьтыз ваиськом», — шуиз Роман Воскресенских. Солэн верамезъя, 19-тӥ толшоре Ижкар тымет дорысь кык ошмесъёс, озьы ик Киров урамысь монтажной техникум дорысь ошмес но Важнин ключ вӧсямын луозы. Свято-Михайловской, Александр Невский соборъёсы но Троицкой черке ву ваёзы Кияса ёросысь скважинаысь.  Тодады вайытом, Удмуртиын Йӧвылэсултон азьын 50 люкмесъёсты дасялозы. Но Роман Воскресенских верамъя, люкмесын пылатскон сям одно ик быдэстоно ужрад ӧвӧл. «Черк понна со сям одно ик быдэстоноен уг лыдъяськы. Со ӟеч ӟуч сям гинэ. Люкмесэ зымылыса, та аре лэсьтэм вань сьӧлыкъёсмы бырозы шуыса малпано ӧвӧл», — пусйиз вӧсьчи. Пусъём, 18-тӥ толшоре ӵукна элькунысьтымы вань черкъёсын вуэз вӧсянэн вӧсяськонъёс ортчозы, нош 18-тӥ толшорысь 19-тӥ толшоре выжон уе Липовая роща микрорайонын Инмар Анайлэн державной обросэзлэн черказ уй служба ортчоз. Тегъёс: Ижкар Православие Удмуртия черк Мерлык вӧсьлык  